Davlat xizmatlari yagona reyestri yangilandi

Davlat xizmatlari yagona reyestrining yangi tahriri tasdiqlandi, avvalgi tahriri esa kuchini yo‘qotdi. Bu haqda Norma xabar berdi.

 
E'lon qilingan ro‘yxat 716 ta davlat xizmatini o‘z ichiga oladi (avvalgisi – 693 ta). Unga quyidagi yangi pozitsiyalar kiritilgan:
• o‘zini o‘zi band qilganlarga vaqtinchalik guvohnomasi berish;

• bandlikka ko‘maklashish davlat jamg‘armasi mablag‘laridan subsidiya va grantlap ajratish;

• xususiy bandlik agentliklariga litsenziya berish, shuningdek ularni Xususiy bandlik agentliklari reyestriga kiritish;

• tabiiy gazni hisobga olish priborini (hisoblagich) plombalash;

• xorijga mehnat faoliyatini amalga oshirish uchun ketayotgan fuqarolarning kasbiy malakasini tasdiqlash faoliyati bilan shug‘ullanuvchi yuridik shaxslarni akkreditatsiyadan o‘tkazish;

• alohida asoslarga ko‘ra mehnat shartnomasi bekor qilinganda ishdan bo‘shatilgan xodimlarga muddatidan oldin pensiya tayinlash;

• OTM talabalari o‘qishini ko‘chirish, qayta tiklash;

• OTMning sirtqi ta'lim shakliga o‘qishga qabul qilish uchun hujjatlarni qabul qilish;

• xorijiy davlatlarda umumiy o‘rta va o‘rta ta'lim olganlik to‘g‘risida hujjatlarni tan olish uchun elektron ariza yuborish;

• bolalarni ixtisoslashtirilgan bolalar bog‘chalariga qabul qilish;

• gerb tasviri tushirilgan muhrlarni yasatish huquqini beruvchi ruxsatnoma berish;

• IIOning xavfsiz turizmni ta'minlash bo‘linmalari tomonidan turistlar va turistik guruhlarni kuzatib borish bo‘yicha pulli xizmatlar ko‘rsatish;

• fuqarolarning xorijga chiqishi uchun biometrik pasport berish va boshqalar.

 

Hujjat 13.09.2019 yildan kuchga kirdi.